E SA mai tekia e dua na i sausau vou ko Iliesa Delana e na nona mai rawata na metali koula e na sotasota ni qito ni vuravura vei ira ka ra vakaleqai tu na veitiki ni yagodra (Paralympic Games) e na mataka ni Tuisiti.
Oya na i matai ni metali me rawata e dua e na Pasivika vakabibi e na noda vanua qo o Viti e na dua n amataqali qito levu vaka oya.
Na cauravou yabaki 27 ni Nakalou mai Macuata ka vasu ni Nadrala mai Nadroga e ladeva rawa e 1.74 na mita me rawata na qaqa e na lade ka vakatokai me F42 (high ump).
O Delana e a rau tautauvata na cere ni vanua e rikava kei Girisha Hosanagara Nagarajegowda mai Idia kei Lukasz Mamczars mai Poladi ka mani soli vei koya na koula ni lailai na nona rika.
A vakaraitaka ko Sainiana Tukana na i liuliu ni timi ni Viti kina sotasota qo ni Paralympic Games ni oqo e dua na rawa-ka levu e na Ceva ni Pasivika ka ra marautaka na veika e rawata o Delana.
E a tekivu lade ka yacova na cere ni vanua e rikava e na i matai ni lade oya e 1.65 na mita ka mani tovolea tale me laki yacova sara e 1.74 na mita.
O Delana e sa vakaitavi vakalevu e na veisotasota e na noda vanua ka vaka kina e na veiyasai vuravura e na lade (high jump).
A vakaitavi talega e na sotasota ni FESPIC Games, World Paralympic Championships kei na Arafura Games.
E na Janueri ni 2011 e a vola i tukutukutaki kina na cauravou qo e na nona rawata na metali siliva e na sotasota ni World Paralympic Championships ka vakayacori mai Christchurch mai Niu Siladi.
Na veika e rawata qo o Delana e se qai matai vakadua ni rawa-ka vinaka duadua e vakayacora e dua na dauqito vakauasivi vei ira e ra vakaleqai tu na tiki ni yagodra.
A ladeva o Dealana e 1.73 na mita ka liu vei koya ko Guo Weizhong mai Jaina me taura kina na koula e na 1.76 na mita.
Na nona rawata oya na metali siliva mai Niu Siladi e vakavuna kina me laki vakaitavi ki Lodoni e na yabaki qo ka rawata kina na metali koula.
O Delana e cakacaka tiko e na kabani ni talevoni veikauyaki na Digicel ka mata tale tikoga ni soqosoqo ni qito vei ira na wekada ka vakaleqai tu na veitiki ni yagodra.
E dau nona i tavi me sikova na veikoronivuli, veitikotiko kei na veikorokoro me dau vakamacalataka na veika e lako curuma mai e na gauna ni nona tubu cake mai ka ni a dua talega vei ira na wekada e vakaleqai tu na i tuvaki ni yagona.
E dau vakamacala talega e nanodra dodonu me ra dau kauwaitaki na noda ka ra vakaleqai ka me kua ni dau tu vei keda na noda dau raici ira sobu.
Ia, o koya e dau tuveri koya e na nona dau vakaukauwa yago na nona dauniveivakatavulici ko Freddy Fatiaki ka rau tiko vata qo mai Lodoni e na qito levu ni Paralympic Games.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn